মাদক নিয়ন্ত্রণ আইনের অধীনে প্রদত্ত পারমিট ছাড়া কোনো ব্যক্তি এ্যালকোহল পান করতে পারেন না। তবে চিকিৎসার প্রয়োজনে অন্যুন সিভিল সার্জন বা মেডিক্যাল কলেজের মেডিসিন বিভাগের কোনো সহযোগী অধ্যাপকের লিখিত ব্যবস্থাপত্রের ভিত্তিতে তিনি নির্ধারিত মাত্রায় অ্যালকোহল পান করতে পারেন। এই আইনের সত্যিকার প্রয়োগ করতে গেলে দেশের সবগুলো বার বন্ধ হয়ে যাবে। কারণ বারে গিয়ে যারা মদ্যপান করেন,তাদের অধিকাংশেরই পারমিট বা অনুমতি নেই। এ নিয়ে আলোচনা-তর্ক-বিতর্ক যতই থাকুক, প্রচলিত আইন অনুযায়ী বিনা পারমিটে মদ্যপান বেআইনি এবং শাস্তিযোগ্য অপরাধ। যদিও এই আইনে মুচি, মেথর, ডোম, চা বাগানের কুলি ও উপ-জাতীয়রা নিজেদের তৈরি তাড়ী ও পঁচুই পান করার ক্ষেত্রে এবং রাঙ্গামাটি, বান্দরবান ও খাগড়াছড়ি পার্বত্য জেলার উপজাতীয়দের ঐতিহ্যগতভাবে প্রস্তুতকৃত মদ তারা নিজেরা পান করতে পারেন। সেক্ষেত্রে আইনে কোনো বাধা নেই।এছাড়া চিকিৎসকের পরামর্শ অনুযায়ী এ্যালকোহল গ্রহণ করা যায়।সেইসাথে বিদেশি নাগরিকরা লাইসেন্সপ্রাপ্ত বারে বসে এ্যালকোহল পান করতে পারেন।